**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL SUTIKIMO PERIMTI VALSTYBĖS TURTĄ“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant perimti savivaldybės nuosavybėn valstybei nuosavybės teise priklausantį ilgalaikį ir trumpalaikį turtą, šiuo metu patikėjimo teise valdomą Lietuvos Respublikos sveikatos apsaugos ministerijos.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės administracija 2017 m. liepos 18 d. gavo raštą Nr. (6.47-13) 10-6042 iš Lietuvos Respublikos sveikatos apsaugos ministerijos (toliau - Ministerija). Ministerija atsižvelgdama į tai, jog Klaipėdos miesto savivaldybė yra VšĮ Klaipėdos universitetinės ligoninės, VšĮ Klaipėdos vaikų ligoninės, VšĮ Klaipėdos greitosios medicininės pagalbos stoties steigėja, vadovaudamasi Lietuvos Respublikos vietos savivaldos įstatymo 6 straipsnio 17 punktu, kuris nurodo, kad pirminė asmens ir visuomenės sveikatos priežiūra yra savarankiškoji savivaldybės funkcija, taip pat vadovaudamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 20 straipsnio 1 dalies 4 punktas nustato, kad valstybei nuosavybės teise priklausiantis turtas (išskyrus nekilnojamus daiktus) kitų subjektų nuosavybėn Lietuvos Respublikos Vyriausybės nutarimu gali būti perduodamas savivaldybių savarankiškoms funkcijoms įgyvendinti, prašo perimti valstybės ilgalaikį ir trumpalaikį turtą Klaipėdos miesto savivaldybės nuosavybėn.

Klaipėdos miesto savivaldybės administracija 2017 m. rugpjūčio 24 d. gavo papildomą raštą Nr. (6.47-13) 10-6918 iš Ministerijos, kuriuo prašoma sutikti perimti esminio pagerinimo darbus, atliktus VšĮ Klaipėdos universitetinės ligoninės pastate (unik. Nr. 2197-5002-0074).

Šis sprendimas reikalingas Lietuvos Respublikos vyriausybės nutarimui parengti.

**3. Kokių rezultatų laukiama.**

Klaipėdos miesto savivaldybės nuosavybėn perduodamas valstybei priklausantis ilgalaikis ir trumpalaikis turtas, kuris bus panaudotas savivaldybės funkcijų vykdymui.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui papildomos lėšos nereikalingos.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – Klaipėdos miesto savivaldybės nuosavybėn perduodamas valstybei priklausantis ilgalaikis ir trumpalaikis turtas, kuris bus panaudotas savivaldybės funkcijų vykdymui.

Teikiame svarstyti šį sprendimo projektą.

PRIDEDAMA:

1. 2017-07-18 Lietuvos Respublikos sveikatos apsaugos ministerijos rašto Nr. (6.47-13) 10-6042 kopija, 19 lapų;
2. 2017-08-24 Lietuvos Respublikos sveikatos apsaugos ministerijos rašto Nr. (6.47-13) 10-6918 kopija, 4 lapai.

Turto skyriaus vedėjas Edvardas Simokaitis